
Rezolucija Europskog parlamenta
o eskalaciji nasilja između Izraela i Palestine

(2014/2723(RSP))

Europski parlament,

–
uzimajući u obzir članak iz Independenta „Sukob između Izraela i Gaze: izraelski zračni napadi uništili dom za osobe s invaliditetom i ubili dvije stanovnice tog doma”,

–
uzimajući u obzir izvješće Agencije Ujedinjenih naroda za pomoć palestinskim izbjeglicama na Bliskom istoku (UNRWA) o stanju u Gazi od 14. srpnja 2014.,

–
uzimajući u obzir izjavu koju je glasnogovornik glavnog tajnika dao u New Yorku 13. srpnja 2014. u vezi sa stanjem između Izraela i Gaze,

–
uzimajući u obzir Opću deklaraciju o ljudskim pravima iz 1948.,

–
uzimajući u obzir Četvrtu ženevsku konvenciju koja se odnosi na zaštitu civila za vrijeme oružanih sukoba iz 1949.,

–
uzimajući u obzir Međunarodni pakt UN-a o građanskim i političkim pravima iz 1966.,

–
uzimajući u obzir Sporazume iz Osla („Deklaraciju o načelima mehanizama privremene samouprave”) od 13. rujna 1993.,

–
uzimajući u obzir Konvenciju UN-a o pravima djeteta iz 1989.,

–
uzimajući u obzir članak 123. stavak 2. Poslovnika,

A.
budući da trenutačni sukob uzrokuje gubitak nevinih života i nepodnošljivu patnju civila na obje uključene strane; budući da su prema izvješću UNRWA-a ubijena 174 civila, dok ih je oko 1 152 ranjeno;

B.
budući da eskalacija nasilja znatno utječe na sigurnost djece koja su najranjivije žrtve tog sukoba kojemu se ne nazire kraj; budući da su prema izvješću UNRWA-e umrla najmanje 32 djeteta;

C.
budući da se čini da se, unatoč jasnom zahtjevu Vijeća sigurnosti za prekid vatre, situacija u Pojasu Gaze i oko njega se pogoršava, s teškim posljedicama kad je riječ o sigurnosti i izraelskih i palestinskih izbjeglica;

D.
budući da je Parlament izrazio snažnu podršku rješenju s dvije države prema kojem Država Izrael i neovisna, demokratska, održiva Država Palestina koja graniči s Izraelom žive jedna uz drugu u miru i sigurnosti te da je pozvao na nastavak izravnih mirovnih pregovora između dviju strana;

E.
budući da je Parlament u više navrata izrazio podršku pravu Izraela da postoji unutar sigurnih granica;

F.
budući da je Parlament u više navrata izrazio podršku pravu Palestinaca na samoodređenje te budući da je njihovo pravo na vlastitu državu neupitno;

1.
izražava duboku zabrinutost zbog opasne eskalacije nasilja u Gazi i Izraelu te snažno poziva na donošenje trenutnih mjera za prekid vatre između dviju uključenih strana, čime bi se spriječio porast broja žrtava;

2.
poziva na hitan prekid izraelske vojne akcije protiv Gaze, kao i svih napada raketama i projektilima iz Gaze na izraelski teritorij;

3.
izražava duboku zapanjenost nepodnošljivom razinom ljudske patnje i gubitkom života te izražava solidarnost s obiteljima svih nevinih žrtava u sukobu između Izraelaca i Palestinaca; snažno osuđuje kršenje ljudskih prava i međunarodnog humanitarnog prava;

4.
naglašava važnost zaštite civila i cjelokupne ključne civilne infrastrukture u Pojasu Gaze;

5.
izražava duboko žaljenje zbog smrti dviju žena s invaliditetom 13. srpnja u Gazi, upozoravajući na to da su civili, a posebice osobe s invaliditetom, najbespomoćnije žrtve sukoba;

6.
poziva međunarodnu zajednicu i EU da posebnu pozornost posvete patnji i potrebama žena i djece koji su uključeni u taj sukob;

7.
naglašava potrebu za hitnim odgovorom na ljudsku dramu u Pojasu Gaze, u obliku opskrbe hranom i medicinskim potrepštinama;

8.
ponovno naglašava da se spor između Izraelaca i Palestinaca ne može riješiti vojnim sredstvima, već jedino mirovnim i nenasilnim procesom; ponovno poziva na nastavak izravnih mirovnih pregovora između dviju strana;

9.
ponovno izražava snažnu podršku rješenju s dvije države na temelju granica iz 1967., s Jeruzalemom kao glavnim gradom obiju država i prema kojem Država Izrael i neovisna, demokratska i održiva Država Palestina koja graniči s Izraelom žive jedna uz drugu u miru i sigurnosti;

10.
poziva članove Vijeća sigurnosti UN-a da učine sve što je u njihovoj moći kako bi pronašli odgovarajuće rješenje za krizu; potiče ključne regionalne aktere, posebice Egipat i Jordan, da podrže napore za smirenje situacije i zajamče evakuaciju ranjenih civila;

11.
nalaže svojem predsjedniku da ovu Rezoluciju proslijedi Vijeću, Komisiji, potpredsjednici Komisije/Visokoj predstavnici Unije za vanjske poslove i sigurnosnu politiku, vladama i parlamentima država članica, posebnom predstavniku EU-a za bliskoistočni mirovni proces, predsjedniku Opće skupštine UN-a, vladama i parlamentima članica Vijeća sigurnosti UN-a, izaslaniku bliskoistočnog kvarteta, Knessetu i izraelskoj Vladi, predsjedniku Palestinske samouprave te Palestinskom zakonodavnom vijeću.

